CELEX: 32010D0233
Language: mt
Date: 2010-04-26 00:00:00
Title: 2010/233/: Deċiżjoni tal-Kummissjoni tas- 26 ta’ April 2010 dwar it-twaqqif ta’ Grupp Espert rigward il-Qafas Komuni ta’ Referenza fil-qasam tal-liġi kuntrattwali Ewropea

27.4.2010   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 105/109
            
         DEĊIŻJONI TAL-KUMMISSJONI
   tas-26 ta’ April 2010
   dwar it-twaqqif ta’ Grupp Espert rigward il-Qafas Komuni ta’ Referenza fil-qasam tal-liġi kuntrattwali Ewropea
   (2010/233/UE)
   IL-KUMMISSJONI EWROPEA,
   Wara li kkunsidrat it-Trattat dwar il-Funzjonament tal-Unjoni Ewropea,
   Billi:
   
               (1)
            
            
               Il-Kunsill Ewropew ta’ Tampere f’Ottubru 1999 talab lill-Kummissjoni sabiex tistudja l-bżonn li tiġi armonizzata leġiżlazzjoni fil-qasam tal-liġi sostantiva ċivili.
            
         
               (2)
            
            
               Il-Kummissjoni ħarġet Komunikazzjoni dwar il-Liġi Kuntrattwali Ewropea (1) fl-2001 sabiex twaqqaf proċess ta’ konsultazzjoni dwar problemi u azzjonijiet potenzjali fil-qasam tal-liġi kuntrattwali. Ir-risposti indikaw kunsens ċar dwar il-ħtieġa li tiġi mtejba l-konsistenza tal-leġiżlazzjoni eżistenti dwar il-liġi kuntrattwali tal-Unjoni sabiex tiġi żgurata l-applikazzjoni uniformi tagħha u l-funzjonament kif suppost tas-suq intern.
            
         
               (3)
            
            
               Il-Kummissjoni ħarġet pjan ta’ azzjoni dwar “Liġi Kuntrattwali Ewropea aktar koerenti” (2) fl-2003 li kien ippropona sabiex tiġi mtejba l-kwalita’ u koerenza tal-leġiżlazzjoni tal-Unjoni dwar il-liġi tal-kuntratti permezz tal-istabbiliment ta’ Qafas Komuni ta’ Referenza, li se jipprovdi lill-Unjoni b’għodda ta’ referenza li ma torbotx li fiha prinċipji, definizzjonijiet u regoli mudelli li għandhom jiġu użati għar-reviżjoni ta’ leġiżlazzjoni tal-Unjoni eżistenti u għall-preparazzjoni ta’ leġiżlazzjoni ġdida fil-qasam tal-liġi kuntrattwali.
            
         
               (4)
            
            
               Bħala miżura ta’ preparazzjoni, il-Kummissjoni ffinanzjat fl-2005, permezz ta’ għotja taħt il-Programm Qafas Nru 6 għar-Riċerka, netwerk akkademika Ewropea ta’ riċerkaturi sabiex jagħmlu riċerka legali fil-fond li wasslet għal Abbozz akkademiku tal-Qafas Komuni ta’ Referenza (minn issa ‘l quddiem riferut bħala “l-Abbozz tal-Qafas Komuni ta’ Referenza”).
            
         
               (5)
            
            
               Il-Programm ta’ Stokkolm għall-2010-2014 jistieden lill-Kummissjoni sabiex tissottometti proposta dwar Qafas Komuni ta’ Referenza fil-qasam tal-liġi kuntrattwali Ewropea li għandha tkun sett ta’ prinċipji fundamentali, definizzjonijiet u regoli mudelli li ma jorbtux u li għandhom jintużaw mil-leġiżlaturi fuq livell tal-Unjoni sabiex jiġi żgurat aktar koerenza u kwalità fil-proċess ta’ leġiżlazzjoni.
            
         
               (6)
            
            
               L-Istrateġija Ewropea 2020 għal tkabbir intelliġenti, sostenibbli u inklussiv (3) tirrikonoxxi l-bżonn li tagħmilha aktar faċli u b’anqas spejjeż għan-negozjanti u konsumaturi sabiex jikkonkludu kuntratti ma’ sħabhom fil-pajjiżi l-oħra tal-UE, inter alia, billi jsir progress lejn Liġi Kuntrattwali Ewropea fakultattiva.
            
         
               (7)
            
            
               Huwa għalhekk meħtieġ li jitwaqqaf grupp ta’ esperti fil-qasam tal-liġi ċivili, u b’mod partikolari liġi tal-kuntratt, u li jiġu definiti l-ħidmiet u l-istruttura tiegħu.
            
         
               (8)
            
            
               Il-grupp għandu jassisti lill-Kummissjoni sabiex jipprepara proposta għal Qafas Komuni ta’ Referenza fil-qasam tal-liġi kuntrattwali Ewropea, inkluż liġi kuntrattwali tal-konsumaturi u tal-kummerċjanti, billi juża l-Abbozz dwar il-Qafas Komuni ta’ Referenza bħala bidu u li jikkunsidra xogħol ieħor ta’ riċerka li sar f’dan il-qasam kif ukoll tal-acquis tal-Unjoni. Il-grupp għandu, b’mod partikolari, jgħin lill-Kummissjoni jagħżel dawk il-partijiet tal-Abbozz tal-Qafas Komuni ta’ Referenza li huma ta’ relevanza diretta jew indiretta għal-liġi kuntrattwali, u jirristrutturaw, jirrevedu u jissupplimentaw il-kontenut magħżul.
            
         
               (9)
            
            
               Il-grupp għandu jkun magħmul minn esperti kwalifikati ħafna b’kompetenza fil-qasam tal-liġi ċivili, u b’mod partikolari fil-liġi kuntrattwali, maħtura fil-kapaċita’ personali tagħhom.
            
         
               (10)
            
            
               Għandu jkun hemm dispożizzjoni dwar ir-regoli dwar l-iżvelar tat-tagħrif mill-membri tal-grupp, li tkun bla ħsara għar-regoli tal-Kummissjoni dwar is-sigurtà kif imniżżlin fl-Anness għad-Deċiżjoni tal-Kummissjoni 2001/844/KE, KEFA, Euratom (4).
            
         
               (11)
            
            
               Id-dejta personali kollha relatata mal-membri tal-grupp għandha tkun ipproċessata b’konformità mar-Regolament tal-Parlament Ewropew u tal-Kunsill (KE)oNru 45/2001 tat-18 ta’ Diċembru 2000 dwar il-protezzjoni tal-individwi fir-rigward tal-ipproċessar ta’ dejta personali mill-istituzzjonijiet u l-korpi tal-Komunità u dwar il-moviment liberu ta’ din id-dejta (5).
            
         
               (12)
            
            
               Huwa xieraq li jiġi ffissat perjodu għall-applikazzjoni ta’ din id-Deċiżjoni. Il-Kummissjoni se tikkunsidra fi żmien propizju, kemm hu xieraq li tingħata estensjoni,
            
         IDDEĊIDIET KIF ĠEJ:
   Artikolu 1
   Grupp Espert rigward il-Qafas Komuni ta’ Referenza fil-qasam tal-Liġi kuntrattwali Ewropea
   Il-grupp ta’ esperti “Grupp Espert rigward il-Qafas Komuni ta’ Referenza fil-qasam tal-liġi kuntrattwali Ewropea”, minn hawn ‘il quddiem imsejjaħ bħala “il-grupp”, qiegħed jiġi hawnhekk imwaqqaf.
   Artikolu 2
   Missjoni
   Il-ħidma tal-grupp għandha tkun li tassisti lill-Kummissjoni fil-preparazzjoni ta’ proposta għall-Qafas Komuni ta’ Referenza fil-qasam tal-liġi kuntrattwali Ewropea, inkluż liġi kuntrattwali tal-konsumaturi u tal-kummerċjanti, u b’mod partikolari:
   
               (a)
            
            
               fl-għażla ta’ dawk il-partijiet tal-Abbozz tal-Qafas Komuni ta’ Referenza li huma ta’ relevanza diretta jew indiretta lil-liġi kuntrattwali; u
            
         
               (b)
            
            
               fir-ristrutturazzjoni, reviżjoni u supplimenti tal-kontenuti magħżula tal-Abbozz Komuni ta’ Referenza, filwaqt li jikkunsidraw ukoll xogħol ieħor ta’ riċerka li sar f’dan il-qasam kif ukoll l-acquis tal-Unjoni.
            
         Artikolu 3
   Konsultazzjoni
   Il-Kummissjoni tista’ tikkonsulta l-grupp fuq kull kwistjoni relatata mal-preparazzjoni ta’ proposta għall-Qafas Komuni ta’ Referenza fil-qasam tal-liġi kuntrattwali Ewropea.
   Artikolu 4
   Sħubija – Ħatra
   1.   Il-grupp m’għandux ikun iktar minn 20 membru.
   2.   Il-membri għandhom jiġu maħtura mid-Direttorat-Ġenerali tad-DĠ Ġustizzja, Liberta’ u Sigurta’ minn fost speċjalisti b’kompetenza liema bħala fil-qasam tal-liġi ċivili u b’mod partikolari l-liġi kuntrattwali. Il-ħatra tal-membri għandha ssir b’tali mod sabiex tassigura, kemm jista’ jkun, bilanċ adegwat f’termini ta’ firxa ta’ kompetenzi, oriġini ġeografika u sess.
   3.   Il-Membri għandhom jinħatru fil-kapaċita’ personali u għandhom jaġixxu b’mod indipendenti u fl-interess pubbliku.
   4.   Il-grupp għandu jinkludi esperti mill-kategoriji li ġejjin:
   
               —
            
            
               organizzazzjonijiet ta’ xjenza u riċerka, l-akkademja,
            
         
               —
            
            
               persuni legali,
            
         
               —
            
            
               esperti li jirrappreżentaw lis-soċjeta’ ċivili.
            
         5.   Il-membri tal-Grupp għandhom jinħatru għal kariga li tispiċċa fis-26 ta’ April 2012.
   6.   Il-membri ma jistgħux jaħtru membru alternattiv sabiex jissostitwuhom, ħlief bil-ftehim tal-Kummissjoni.
   7.   Il-membri li ma jibqgħux f’pożizzjoni li jikkontribwixxu b’mod effettiv fil-ħidmiet tal-grupp, li jippreżentaw ir-riżenja tagħhom jew li ma jirrispettawx il-kundizzjonijiet stabbiliti fil-paragrafu 3 ta’ dan l-Artikolu, jew l-Artikolu 339 tat-Trattat, jistgħu jiġu ssostitwiti għall-kumplament tal-mandat tagħhom.
   8.   Il-membri għandhom jiffirmaw dikjarazzjoni fejn jistqarru li huma jaġixxu fl-interess pubbliku kif ukoll dikjarazzjoni li tikkonferma n-nuqqas jew l-eżistenza ta’ kwalunkwe interess li jista’ jaffettwa l-oġġettività tagħhom.
   9.   L-ismijiet tal-membri għandhom jiġu ppubblikati fir-Reġistru tal-gruppi esperti tal-Kummissjoni u fuq is-sit tal-Internet tad-DĠ Ġustizzja, Liberta’ u Sigurta’. L-ismijiet tal-membri għandhom jinġabru, jiġu pproċessati u ppubblikati skont ir-Regolament (KE) Nru 45/2001.
   10.   Membri li ma jixtiqux ikollhom isimhom żvelat jistgħu japplikaw għal deroga minn din ir-regola. Ir-rikjesta li ma jiġix skopert l-isem ta’ membru ta’ grupp espert għandha tiġi kkunsidrata ġustifikata kull fejn pubblikazzjoni tkun tista’ tfixkel is-sigurta’ jew l-integrita’ tiegħu jew tagħha jew jippreġudika b’mod mhux ġust il-privatezza tiegħu jew tagħha.
   Artikolu 5
   Operazzjoni
   1.   Il-Kummissjoni għandu jkollha l-presidenza tal-grupp.
   2.   Bi ftehim mal-Kummissjoni, jistgħu jitwaqqfu sottogruppi biex jeżaminaw il-mistoqsijiet speċifiċi skont it-termini ta’ referenza stabbiliti mill-grupp. Kif jintemm il-mandat tagħhom dawn il-sottogruppi għandhom jiġu xolti.
   3.   Ir-rappreżentant tal-Kummissjoni lill-esperti barra mill-grupp li għandhom kompetenza speċifika dwar suġġett fuq l-aġenda jew osservaturi, b’mod partikolari mill-Parlament Ewropew u mill-Kunsill jista’ jitlobhom jipparteċipaw fid-deliberazzjonijiet tal-grupp jew tas-sottogrupp jekk dan ikun ta’ siwi u/jew meħtieġ.
   4.   It-tagħrif miksub mill-parteċipazzjoni fid-deliberazzjonijiet tal-grupp jew tas-sottogrupp ma jistax jinkixef jekk, fil-fehma tal-Kummissjoni, dak it-tagħrif jirrigwarda kwistjonijiet kunfidenzjali.
   5.   Il-grupp u s-sottogruppi tiegħu għandhom normalment jiltaqgħu fl-istabbilimenti tal-Kummissjoni skont il-proċeduri u l-iskeda stabbilita minnha. Il-Kummissjoni għandha tipprovdi s-servizzi ta’ segretarjat. Uffiċjali oħrajn tal-Kummissjoni li jkollhom interess fil-proċedimenti jistgħu jattendu l-laqgħat tal-grupp u tas-sottogruppi tiegħu.
   6.   Il-grupp għandu jadotta r-regoli ta’ proċedura tiegħu abbażi tar-regoli standard ta’ proċedura għal gruppi ta’ esperti adottati mill-Kummissjoni.
   7.   Il-Kummissjoni tista’ tippubblika kwalunkwe sommarju, konklużjoni, jew parti minn konklużjoni jew dokument ta’ ħidma tal-grupp fl-ilsien oriġinali tad-dokument ikkonċernat.
   Artikolu 6
   Spejjeż tal-laqgħat
   1.   Parteċipanti fl-attivitajiet tal-grupp m’għandhomx jiġu remunerati għas-servizzi li jagħtu.
   2.   Il-Kummissjoni għandha tħallas lura l-ispejjeż tal-vjaġġi u, fejn ikun xieraq, l-ispejjeż tal-għajxien imġarrbin mill-membri marbuta mal-attivitajiet tal-grupp, skont ir-regoli tal-Kummissjoni dwar il-kumpens għall-ispejjeż tal-esperti esterni.
   3.   L-ispejjeż tal-laqgħat jiġu rimborżati fil-limiti tal-baġit annwali allokat għall-grupp mis-servizzi kompetenti tal-Kummissjoni.
   Artikolu 7
   L-applikabilità
   Din id-Deċiżjoni għandha tapplika sas-26 ta’ April 2012.
   
      Magħmul fi Brussell, is-26 ta’ April 2010.
      
         
            Għall-Kummissjoni
         
         
            Il-President
         
         José Manuel BARROSO
      
   
   
      (1)  OJ C 255, 13.9.2001, p. 1.
   
      (2)  ĠU C 63, 15.3.2003, p. 1.
   
      (3)  COM(2010) 2020 finali, p. 23.
   
      (4)  ĠU L 317, 3.12.2001, p. 1.
   
      (5)  ĠU L 8, 12.1.2001, p. 1.